מרכז קנדה

מרכז קנדה הוא מרכז ספורט ונופש הנמצא במטולה שבישראל. המרכז נבנה בכספי תרומות של הקהילה היהודית בקנדה ונחנך ב-1995.

המרכז כולל מגוון גדול של מתקני ספורט ונופש הכולל בריכות שחיה, ג׳קוזי, מגרשי ספורט ובאולינג, וכן אולם קולנוע 7 ממדים כולל את מיתחם "קנדה קידס" שבו מתקני ג`ימבורי, בימבות, בריכת כדורים, מגלשת מכוניות, כדורים קופצים ועוד משחקים מגוונים.
כמו כן, במקום טלוויזיה המשדרת תכנים מיוחדים לילדים ופינת צביעה של דמויות אהובות, אך עיקר ייחודו של מרכז קנדה הוא בשתי זירות הקרח הנמצאות בו, שהגדולה שבהן היא זירת קרח בגודל אולימפי המתאימה לתחרויות החלקה אמנותית ומשחקי הוקי קרח. 
בשנת 2013 שופצה זירת הקרח לקראת המכביה ה-19 במימון תנועת מכבי העולמית.

תחרויות עיקריות
 סקייט ישראל - תחרות בינלאומית להחלקה אמנותית שנערכה בכל שנה בין 1995 ל-2000 ובשנים 2003 ו-2005.
 אליפות ישראל בהחלקה על קרח - נערכת מדי שנה.
 ליגת ההוקי קרח הישראלית - בהיותו של מרכז קנדה המתקן התקני היחיד בישראל למשחקי הוקי קרח, נערכים בו משחקי הבית הצפוני של הליגה ואימוני נבחרת ישראל.
 ב-1996 אירח המרכז שלב מוקדם באליפות העולם דרג 4 לאותה שנה, בהשתתפות נבחרות ישראל, יוון וטורקיה. יוון זכתה בטורניר, אך נפסלה בשל שיתוף שחקנים לא חוקיים, וישראל עלתה במקומה לאליפות שנערכה בליטא.
 ב-1997 התקיים במרכז טורניר ההוקי קרח של המכביה ה-15, וב-2013 נערכו בו משחקי ההוקי קרח של המכביה ה-19 במספר מסגרות גיל.
 ב-2023 הייתה צפויה להתקיים במרכז אליפות העולם בהוקי קרח נשים דרג 3B, אך זאת הועברה למרכז ההחלקה על הקרח בתנובות.

קישורים חיצוניים

 

ישראל: אצטדיונים ומתקני ספורט לאומיים
ישראל: אצטדיונים ומתקני ספורט
מטולה: ספורט
החלקה על הקרח
ישראל: החלקה אמנותית על הקרח